CELEX: 62022CN0030
Language: el
Date: 2022-01-12 00:00:00
Title: Υπόθεση C-30/22: Αίτηση προδικαστικής αποφάσεως την οποία υπέβαλε το Administrativen sad Veliko Tarnovo (Βουλγαρία) στις 12 Ιανουαρίου 2022 — DV κατά Direktor na Teritorialno podelenie na Natsionalnia osiguritelen institut — Veliko Tarnovo

28.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/18
            
         
      Αίτηση προδικαστικής αποφάσεως την οποία υπέβαλε το Administrativen sad Veliko Tarnovo (Βουλγαρία) στις 12 Ιανουαρίου 2022 — DV κατά Direktor na Teritorialno podelenie na Natsionalnia osiguritelen institut — Veliko Tarnovo
      (Υπόθεση C-30/22)
      (2022/C 138/21)
      Γλώσσα διαδικασίας: η βουλγαρική
      
         Αιτούν δικαστήριο
      
      Administrativen sad Veliko Tarnovo
      
         Διάδικοι στην υπόθεση της κύριας δίκης
      
      
         Προσφεύγουσα της κύριας δίκης: DV
      
         Καθού της κύριας δίκης: Direktor na Teritorialno podelenie na Natsionalnia osiguritelen institut — Veliko Tarnovo
      
         Προδικαστικά ερωτήματα
      
      
                  1)
               
               
                  Έχει η διάταξη του άρθρου 30, παράγραφος 2, της Συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, σε συνδυασμό με το άρθρο 30, παράγραφος 1, στοιχείο α', της συμφωνίας αυτής, την έννοια ότι τα πρόσωπα που μνημονεύονται στη δεύτερη ως άνω διάταξη εμπίπτουν στο άρθρο 31, παράγραφος 1, της Συμφωνίας εφόσον, καθ’ όλη τη διάρκεια της μεταβατικής περιόδου, ήταν αδιαλείπτως υπήκοοι κράτους μέλους και, ταυτόχρονα, υπέκειντο στη νομοθεσία του Ηνωμένου Βασιλείου ή έχει την έννοια ότι τα πρόσωπα του άρθρου 30, παράγραφος 1, στοιχείο α', της Συμφωνίας εμπίπτουν στο άρθρο 31, παράγραφος 1, μόνον εφόσον εργάζονται στο Ηνωμένο Βασίλειο κατά τη λήξη της μεταβατικής περιόδου και/ή μετά τη λήξη της;
               
            
                  2)
               
               
                  Έχει η διάταξη του άρθρου 30, παράγραφος 2, της Συμφωνίας, σε συνδυασμό με το άρθρο 30, παράγραφος 1, στοιχείο γ', της συμφωνίας αυτής, την έννοια ότι τα πρόσωπα που μνημονεύονται στη δεύτερη ως άνω διάταξη εμπίπτουν στο άρθρο 31, παράγραφος 1, της Συμφωνίας εφόσον, ως πολίτες της Ένωσης, διέμεναν αδιαλείπτως, καθ’ όλη τη διάρκεια της μεταβατικής περιόδου, στο Ηνωμένο Βασίλειο και, ταυτόχρονα, υπέκειντο, καθ’ όλη τη διάρκεια της μεταβατικής περιόδου, και μέχρι τη λήξη της, στη νομοθεσία ενός μόνον κράτους μέλους ή έχει την έννοια ότι τα πρόσωπα του άρθρου 30, παράγραφος 1, στοιχείο γ', δεν εμπίπτουν στο άρθρο 31, παράγραφος 1, εφόσον έπαυσαν να διαμένουν στο Ηνωμένο Βασίλειο μετά τη λήξη της μεταβατικής περιόδου;
               
            
                  3)
               
               
                  Σε περίπτωση που από την ερμηνεία των διατάξεων του άρθρου 30, παράγραφος 2, της Συμφωνίας, σε συνδυασμό με το άρθρο 30, παράγραφος 1, στοιχεία α' και γ', της συμφωνίας αυτής, προκύπτει ότι οι εν λόγω διατάξεις δεν έχουν εφαρμογή στα πραγματικά περιστατικά της υπόθεσης της κύριας δίκης, επειδή πολίτης της Ένωσης εγκατέλειψε τον τόπο διαμονής του μετά τη λήξη της μεταβατικής περιόδου, έχουν οι διατάξεις του άρθρου 30, παράγραφος 4, της Συμφωνίας, σε συνδυασμό με την παράγραφο 3 του ίδιου άρθρου, την έννοια ότι τα πρόσωπα που διαμένουν ή εργάζονται στο κράτος υποδοχής ή στο κράτος εργασίας παύουν να εμπίπτουν στη διάταξη του άρθρου 30, παράγραφος 1, αν οι έννομες σχέσεις τους ως εργαζομένων (μισθωτών) λύθηκαν και, εξ αυτού του λόγου, απώλεσαν το δικαίωμά τους περί διαμονής και εγκατέλειψαν το κράτος εργασίας και/ή το κράτος υποδοχής μετά τη λήξη της μεταβατικής περιόδου ή έχουν την έννοια ότι ο περιορισμός του άρθρου 30, παράγραφος 4, αφορά το δικαίωμα διαμονής και το δικαίωμα εργασίας τα οποία ασκήθηκαν μετά τη λήξη της μεταβατικής περιόδου, χωρίς να ασκεί επιρροή συναφώς το πότε απωλέσθηκαν τα εν λόγω δικαιώματα, εφόσον αυτά εξακολουθούσαν να υφίστανται μετά τη λήξη της μεταβατικής περιόδου;